CELEX: 
Language: hu
Date: 2020-09-24 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE az (EU) 2018/848 európai parlamenti és tanácsi rendeletnek az ökológiai termelésre vonatkozó kivételes szabályok tekintetében történő kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az ökológiai termelésről szóló új rendelet elfogadását követően el kell fogadni egy olyan felhatalmazáson alapuló rendeletet, amely kiegészíti a rendkívüli termelési szabályokról szóló (EU) 2018/848 rendeletet annak érdekében, hogy katasztrófahelyzetek esetén eltéréseket lehessen alkalmazni az ökológiai termelésre vonatkozó szabályoktól. Fontos, hogy a termelők a katasztrófahelyzetek esetén alkalmazandó új szabályok tekintetében jogbiztonságot élvezzenek, az uniós tagállamoknak pedig elegendő időt kell hagyni az új szabályok nemzeti jogba való átültetésére.
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A jogi aktust részletesen megvitatták az ökológiai termeléssel foglalkozó szakértői csoportba delegált tagállami képviselőkkel, valamint az ökológiai termelési ágazatot képviselő főbb szervekkel, melyek nevezetesen az IFOAM, a COPA-COGECA és az EOCC voltak. A Mezőgazdasági és Vidékfejlesztési Főigazgatóság e szabályok kidolgozása során szorosan együttműködött más főigazgatóságokkal is az azok szakterületéhez tartozó kérdésekben. Értesítették a WTO tagjait, és nyilvános konzultációra is sor került. A nyilvános konzultáció nyomán a jogi aktus kiigazításra került az (EU) 2018/848 rendelet II. melléklete I. részének 1.8.5. pontjában szereplő rendelkezésekkel való összhang biztosítása érdekében.
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               Ez a felhatalmazáson alapuló jogi aktus az ökológiai termelésre vonatkozó szabályoktól „kedvezőtlen éghajlati jelenség”, „állatbetegség”, „környezeti esemény”, „természeti katasztrófa”, „katasztrófaesemény” vagy bármely hasonló körülmény nyomán előállt katasztrófahelyzet esetén alkalmazható lehetséges eltéréseket állapít meg, és meghatározza az uniós tagállamok illetékes hatóságai által alkalmazandó eljárásokat, valamint a nyomon követésre és a jelentéstételre vonatkozó szabályokat.
            
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2020.9.24.)
            
            
               az (EU) 2018/848 európai parlamenti és tanácsi rendeletnek az ökológiai termelésre vonatkozó kivételes szabályok tekintetében történő kiegészítéséről
            
            
               (EGT-vonatkozású szöveg)
            
            
               AZ EURÓPAI BIZOTTSÁG
            
            
               tekintettel az Európai Unió működéséről szóló szerződésre,
            
            
               tekintettel az ökológiai termelésről és az ökológiai termékek jelöléséről, valamint a 834/2007/EK tanácsi rendelet hatályon kívül helyezéséről szóló, 2018. május 30-i (EU) 2018/848 európai parlamenti és tanácsi rendeletre
                  1
                és különösen annak 22. cikke (1) bekezdése b) és c) pontjára,
            
            
               mivel:
            
            
               (1)Az (EU) 2018/848 rendelet III. fejezete az ökológiai termékekre vonatkozó általános termelési szabályokat állapít meg. 
            
            
               (2)Bizonyos események, így például a szélsőséges időjárási jelenségek, illetve a széles körben elterjedt állat- vagy növénybetegségek komoly hatással lehetnek az Unió érintett gazdaságaiban vagy termelőegységeiben folyó ökológiai termelésre. Annak érdekében, hogy az ökológiai termelés folytatódhasson vagy újraindulhasson, az (EU) 2018/848 rendelet rendkívüli termelési szabályok elfogadásáról rendelkezik, feltéve, hogy azok az Unióban katasztrófahelyzetnek minősülő helyzetekre korlátozódnak, figyelembe véve az ökológiai egyensúly, az éghajlat és a helyi viszonyok különbségeit az Unió legkülső régióiban.
            
            
               (3)Tekintettel a tagállamokban esetleg előforduló esetek és körülmények sokféleségére, valamint az (EU) 2018/848 rendelet 22. cikkének alkalmazásával kapcsolatos tapasztalatok hiányára, uniós szinten jelenleg nem lehet közös kritériumokat meghatározni annak megállapítására, hogy egy adott helyzet katasztrófahelyzetnek minősülhet-e. Azt azonban helyénvaló előírni, hogy annak a tagállamnak, amelynek a területén ilyen helyzet bekövetkezik, a helyzetet katasztrófahelyzetként elismerő hivatalos határozatot kell kibocsátania. Az ilyen hivatalos határozatot vagy egy egész területre, vagy egyes gazdasági szereplőkre vonatkozóan kell meghozni. 
            
            
               (4)Az Unióban a rendkívüli termelési szabályok alkalmazását az ökológiai termelés folytatásához vagy újraindításához feltétlenül szükséges mértékre kell korlátozni. Az e rendeletben foglalt eltéréseket ezért időben korlátozni kell, és csak az érintett termelési típusok vagy adott esetben földparcellák, valamint az érintett területen működő érintett gazdasági szereplők összessége vagy a hivatalos határozat hatálya alá tartozó egyéni gazdasági szereplő tekintetében lehet engedélyezni.
            
         
         
            
               (5)E rendeletben meg kell határozni azokat a rendkívüli termelési szabályokat, amelyeket a növénytermesztés, az állattartás, az akvakultúrás termelés és a bortermelés terén bekövetkező katasztrófahelyzetben alkalmazni lehet, vagyis az eltéréseket és azok feltételeit.
            
            
               (6)Amennyiben a katasztrófahelyzet által érintett gazdasági szereplők nem férnek hozzá ökológiai vagy átállási növényi szaporítóanyaghoz a növénytermesztés és a növényi szaporítóanyagoktól eltérő növényi termékek előállítása céljára, e gazdasági szereplők számára bizonyos feltételek mellett lehetővé kell tenni nem ökológiai növényi szaporítóanyagok használatát.
            
            
               (7)Amennyiben egy gazdaságban vagy termelőegységben nagy arányú az állatok (így akár méhek vagy egyéb rovarok) pusztulása, és a gazdasági szereplők az állatállomány megújítása vagy átalakítása céljára nem férnek hozzá ökológiai állatokhoz, lehetővé kell tenni az érintett gazdasági szereplők számára, hogy bizonyos feltételek mellett nem ökológiai állatokat használjanak fel.
            
            
               (8)Mivel bizonyos szélsőséges időjárási jelenségek, például a súlyos aszályok vagy áradások drasztikusan csökkenthetik az ökológiai vagy az átállási takarmány rendelkezésre állását, lehetővé kell tenni az érintett gazdasági szereplők számára, hogy az állatállományt nem ökológiai takarmánnyal lássák el.
            
            
               (9)Mivel bizonyos események, például földrengések vagy áradások részben tönkretehetik az állatállomány által használt legelőterületeket, illetve a gazdaságokban vagy termelőegységekben található épületeket, lehetővé kell tenni az érintett gazdasági szereplők számára, hogy eltérjenek azon kötelezettségtől, hogy az állatállomány legeltetését vagy tartását az (EU) 2018/848 rendelet 14. cikkének (3) bekezdése alapján elfogadott végrehajtási jogi aktusban az épületekre vonatkozóan meghatározott legnagyobb megengedett állománysűrűségnek, illetve a bel- és kültéri területek meghatározott minimális kiterjedésének a figyelembevételével folytassák.
            
            
               (10)Mivel bizonyos szélsőséges időjárási jelenségek, például a súlyos aszályok vagy az áradások drasztikusan csökkenthetik az ökológiai szálastakarmány, friss vagy szárított tömegtakarmány, illetve szilázs rendelkezésre állását, lehetővé kell tenni az érintett gazdasági szereplők számára, hogy csökkentsék a szarvasmarhafélék, a juh- és kecskefélék és a lófélék napi takarmányadagjának szárazanyag-tartalmát, feltéve, hogy az állatok fejlődésének különböző szakaszaiban felmerülő tápanyagszükségleteket kielégítik.
            
            
               (11)Mivel az időjárási körülményektől eltérő egyéb események, például tűzvészek vagy földrengések drasztikusan csökkenthetik a méhek nektár- és virágpor-ellátását, lehetővé kell tenni, hogy ha a méhcsaládok túlélése veszélybe kerül, azokat ökológiai mézzel, ökológiai virágporral, ökológiai cukorsziruppal, illetve ökológiai cukorral lehessen etetni. 
            
            
               (12)Mivel bizonyos események, például szélsőséges időjárási körülmények, tüzek vagy földrengések bizonyos területeken drasztikusan csökkenthetik a nektár- és pollenforrásokat, lehetővé kell tenni az érintett gazdasági szereplők számára, hogy amennyiben a méhcsaládok fennmaradása veszélybe kerül, azokat olyan területekre helyezzék át, ahol alapvetően nem ökológiai termesztésű növényi kultúrák, természetes vegetáció, nem ökológiailag művelt erdők vagy kizárólag alacsony környezeti hatást kiváltó módszerekkel kezelt növényi kultúrák találhatók. 
            
            
               (13)Amennyiben egy gazdaságban vagy termelőegységben nagy arányú a víziállatok pusztulása, és a gazdasági szereplők az állomány megújítása vagy átalakítása céljára nem férnek hozzá ökológiai víziállatokhoz, lehetővé kell tenni az érintett gazdasági szereplők számára, hogy sajátos feltételek mellett nem ökológiai állatokat használjanak fel.
            
            
               (14)Amennyiben bizonyos katasztrófahelyzetek kedvezőtlenül befolyásolják az ökológiai szőlő egészségügyi állapotát, lehetővé kell tenni az érintett bortermelők számára, hogy a korábbihoz hasonló minőségű végtermék előállítása érdekében az (EU) 2018/848 rendelet 24. cikkének (9) bekezdése alapján elfogadott végrehajtási jogi aktusban meghatározott maximális mennyiségnél több, de legfeljebb az (EU) 2019/934 felhatalmazáson alapuló bizottsági rendelet
                  2
                I. mellékletének B. részében meghatározott maximális mennyiségű kén-dioxidot használjanak.
            
            
               (15)Az átláthatóság és az ellenőrzések érdekében az engedélyezett eltérésekre vonatkozó információkat számítógépes rendszeren keresztül, összehangolt módon meg kell osztani a tagállamok és a Bizottság között.
            
            
               (16)Biztosítani kell, hogy azok a gazdasági szereplők, amelyek számára eltérést engedélyeztek, megfeleljenek az engedélyezett eltérések feltételeinek. Az ellenőrzések céljából a gazdasági szereplőknek meg kell őrizniük azokat a dokumentumokat, amelyek igazolják, hogy a tevékenységükkel kapcsolatban bizonyos eltéréseket engedélyeztek számukra, és hogy megfelelnek az azokhoz kapcsolódó feltételeknek.
            
            
               (17)Az egyértelműség és a jogbiztonság érdekében ezt a rendeletet az (EU) 2018/848 rendelet alkalmazásának kezdőnapjától kell alkalmazni,
            
            
               ELFOGADTA EZT A RENDELETET:
            
            
               1. cikk
            
            
               A katasztrófahelyzetek elismerése 
            
            
               (1)Az (EU) 2018/848 rendelet 22. cikkének (1) bekezdésében említett rendkívüli termelési szabályok céljára egy helyzet akkor minősül „kedvezőtlen éghajlati jelenség”, „állatbetegség”, „környezeti esemény”, „természeti katasztrófa”, „katasztrófaesemény” vagy bármely hasonló körülmény nyomán előállt katasztrófahelyzetnek, ha azt az a tagállam, amelynek a területén a helyzet előállt, hivatalos határozat formájában katasztrófahelyzetként ismeri el.
            
            
               (2)Attól függően, hogy a katasztrófahelyzet egy adott területet vagy egy egyéni gazdasági szereplőt érint, az (1) bekezdés szerint kiadott hivatalos határozatnak az érintett területre vagy gazdasági szereplőre kell vonatkoznia.
            
            
               2. cikk
            
            
               Az eltérések feltételei
            
         
         
            
               (1)Az 1. cikkben említett hivatalos határozat kiadását követően az illetékes hatóságok az érintett területen működő érintett gazdasági szereplők azonosítását követően vagy az érintett egyéni gazdasági szereplő kérésére engedélyezhetik a 3. cikkben meghatározott, megfelelő eltéréseket és meghatározhatják az azokhoz kapcsolódó feltételeket, feltéve, hogy az említett eltérések és feltételek alkalmazása:
            
            
               a)korlátozott ideig, a szükségesnél nem tovább, és legfeljebb 12 hónapig engedélyezett annak érdekében, hogy az említett eltérések alkalmazásának kezdőnapja előtt végzett ökológiai termelés folytatódhasson vagy újraindulhasson; 
            
            
               b)kifejezetten az érintett termelési típusokra vagy adott esetben földparcellákra korlátozódik; valamint
            
            
               c)az esettől függően az érintett területen működő valamennyi érintett ökológiai gazdasági szereplő, vagy kizárólag az érintett egyéni gazdasági szereplő számára engedélyezett.
            
            
               (2)Az (1) bekezdésben említett eltérések alkalmazása nem érinti az (EU) 2018/848 rendelet 35. cikkében említett tanúsítványok érvényességét abban az időszakban, amikor az eltérések alkalmazandók, feltéve, hogy az érintett gazdasági szereplő(k) teljesíti(k) az eltéréshez kapcsolódó feltételeket.
            
            
               3. cikk
            
            
               Az (EU) 2018/848 rendelettől való egyedi eltérések
            
            
               (1)Az (EU) 2018/848 rendelet II. melléklete I. részének 1.8.1. pontjától eltérve a növénytermesztéshez és a növényi szaporítóanyagoktól eltérő növényi termékek előállításához nem ökológiai növényi szaporítóanyag is használható, amennyiben ökológiai vagy átállási növényi szaporítóanyag használatára nincs lehetőség, feltéve, hogy az említett melléklet I. részének 1.8.5.3. pontja és adott esetben az említett melléklet I. részének 1.7. pontjában meghatározott követelmények teljesülnek. 
            
            
               (2)Az (EU) 2018/848 rendelet II. melléklete II. részének 1.3.1. pontjától eltérve az állatállomány megújításához vagy átalakításához nem ökológiai állatok is használhatók, amennyiben nagy arányú az állatok pusztulása és ökológiai állatok nem állnak rendelkezésre, feltéve, hogy az említett II. melléklet II. részének 1.2.2. pontjában meghatározott átállási időszakokat betartják. 
            
            
               Az első albekezdés értelemszerűen alkalmazandó a méhek és egyéb rovarok tartására. 
            
            
               (3)Az (EU) 2018/848 rendelet II. melléklete II. részének 1.4.1. b) pontjától eltérve a takarmánytermelés kiesése vagy korlátozások bevezetése esetén az állatállomány ökológiai vagy átállási takarmány helyett nem ökológiai takarmánnyal is etethető.
            
            
               (4)Az (EU) 2018/848 rendelet II. melléklete II. részének 1.4.2.1., 1.6.3. és 1.6.4. pontjától eltérve amennyiben egy állatállomány termelőegysége érintett, az ökológiai földterületen történő legeltetés, az említett rendelet 14. cikkének (3) bekezdése alapján elfogadott végrehajtási jogi aktusban meghatározott beltéri állománysűrűség, valamint a beltéri és kültéri területek minimális kiterjedése kiigazítható.
            
            
               (5)Az (EU) 2018/848 rendelet II. melléklete II. részének 1.9.1.1. f) pontjától eltérve a takarmánytermelés megszűnése vagy korlátozások bevezetése esetén a napi takarmányadagon belül a szálastakarmány, a friss vagy szárított takarmány, illetve a szilázs által biztosított szárazanyag-tartalom százalékos aránya csökkenthető, feltéve, hogy az állatok fejlődésének különböző szakaszaiban felmerülő tápanyagszükségleteket kielégítik.
            
            
               (6)Az (EU) 2018/848 rendelet II. melléklete II. részének 1.9.6.2. b) pontjától eltérve amennyiben egy méhcsalád fennmaradása időjárási körülményektől eltérő okok miatt veszélybe kerül, azt ökológiai mézzel, ökológiai virágporral, ökológiai cukorsziruppal, illetve ökológiai cukorral lehet etetni.
            
            
               (7)Az (EU) 2018/848 rendelet II. melléklete II. részének 1.9.6.5. a) és c) pontjától eltérve amennyiben egy méhcsalád fennmaradása veszélybe kerül, a méhcsaládok olyan területekre szállíthatók, ahol nem tartják be a méhek elhelyezésére vonatkozó rendelkezéseket. 
            
            
               (8)Az (EU) 2018/848 rendelet II. melléklete III. részének 3.1.2.1. a) pontjától eltérve a víziállatállomány megújításához vagy átalakításához nem ökológiai víziállatok is használhatók, amennyiben nagy arányú a víziállatok pusztulása és nem állnak rendelkezésre ökológiai állatok, feltéve, hogy a termelési ciklus időtartamának legalább az utolsó kétharmada az ökológiai gazdálkodás keretei között telik.
            
            
               (9)Az (EU) 2018/848 rendelet 24. cikkének (9) bekezdése alapján elfogadott, különösen az ökológiai termelésben engedélyezett termékek és anyagok felhasználási feltételeinek megállapításáról szóló végrehajtási jogi aktustól eltérve az (EU) 2019/934 felhatalmazáson alapuló rendelet I. mellékletének B. részében meghatározott maximális tartalomig lehet kén-dioxidot használni a borágazati termékek előállítása során, amennyiben az ökológiai szőlő egészségügyi állapota miatt a bortermelő a korábbihoz hasonló minőségű végtermék előállítása érdekében arra kényszerül, hogy az előző évekhez képest több kén-dioxidot használjon fel.
            
            
               4. cikk
            
            
               Monitoring és jelentéstétel
            
            
               (1)A tagállamok a Bizottság által rendelkezésre bocsátott, a dokumentumok és információk elektronikus cseréjét lehetővé tevő számítógépes rendszeren keresztül haladéktalanul tájékoztatják a Bizottságot és a többi tagállamot az illetékes hatóságaik által e rendelet alapján engedélyezett eltérésekről.
            
         
         
            
               (2)Minden olyan gazdasági szereplőnek, amelyre az engedélyezett eltérések vonatkoznak, meg kell őriznie az engedélyezett eltérésekre vonatkozó igazoló dokumentumokat, valamint az eltérések alkalmazására vonatkozó igazoló dokumentumokat az eltérések alkalmazásának időszaka során.
            
            
               (3)Az illetékes hatóságok vagy – adott esetben – a tagállamok ellenőrző hatóságai vagy ellenőrző szervei ellenőrzik, hogy a gazdasági szereplők megfelelnek-e az engedélyezett eltérések feltételeinek.
            
            
               5. cikk
            
            
               Hatálybalépés és alkalmazás
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet [az (EU) 2018/848 rendelet alkalmazásának kezdőnapja]-tól/-től kezdődően kell alkalmazni.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, -án/-én. 2020.9.24.
            
            
               
                     a Bizottság részéről
               
               
                     elnök
                     Ursula VON DER LEYEN
               
            
         
         
            
                  
                     (1)
                  
                        HL L 150., 2018.6.14., 1. o.
               
               
                  
                     (2)
                  
                        A Bizottság (EU) 2019/934 felhatalmazáson alapuló rendelete (2019. március 12.) az 1308/2013/EU európai parlamenti és tanácsi rendeletnek az alkoholtartalom-növelés engedélyezésére vonatkozó lehetőség által érintett szőlőtermő területek, az engedélyezett borászati eljárások és a szőlőből készült termékek előállítására és tartósítására alkalmazandó korlátozások, a melléktermékek százalékos arányban megadott minimális alkoholtartalma és a melléktermékek kivonása, valamint az OIV adatlapjainak közzététele tekintetében történő kiegészítéséről (HL L 149., 2019.6.7., 1. o.).